钦定古今图书集成/明伦汇编/家范典/第011卷 > 礼记 > 《坊记》
## 钦定古今图书集成/明伦汇编/家范典/第011卷 > 礼记 > 《坊记》

子云：“善则称亲，过则称己，则民作孝。”《大誓》曰：“予克纣，
非予武，惟朕文考无罪。纣克予，非朕文考有罪，惟予
小子无良。”子云：“君子弛其亲之过而敬其美。”《论语》曰：
“三年无改于父之道，可谓孝矣。”《高宗》云：“三年其惟不
言，言乃讙。”子云：“从命不忿，微谏不倦，劳而不怨，可谓
孝矣。《诗》云：‘孝子不匮’。”子云：“睦于父母之党，可谓孝矣。
故君子因睦以合族。《诗》云：‘此令兄弟，绰绰有裕。不令
兄弟，交相为愈’。”子云：“于父之执，可以乘其车，不可以
衣其衣。君子以广孝也。”子云：“小人皆能养其亲，君子
不敬，何以辨？”子云：“父子不同位”，以厚敬也。《书》云：“厥辟
不辟，忝厥祖。”子云：“父母在，不称老。言孝不言慈。闺门
之内，戏而不叹。”君子以此坊民，民犹薄于孝而厚于
慈。子云：“长民者，朝廷敬老，则民作孝。”子云：“祭祀之有
尸也，宗庙之有主也，示民有事也。修宗庙，敬祀事，教
民追孝也。”以此坊民，民犹忘其亲。

又

“父母在，不敢有其身，不敢私其财”，示民有上下也。

又

“父母在，馈献不及车马”，示民不敢专也。